Nị Mmẹmmẹ-nghafe d'e ru,
Jesu a marịngụọ n'o rugụọ ogẹn o gi hapụ ụwanị laburu Nẹdi ẹ.
Ebe o nwọn ihiẹn-ọsụsụọ ndị nke ẹ rị imẹ ụwa,
ọ nọ nwan ghọsịchanrịn wẹ ya d'e ru isi ẹ.
Ebahụn wẹ nọ e ri ihiẹn-oriri ẹnyasị,
Ekwensụ e bugụọl'a che Judasị nwa Saịmọnụ Iskarọtụ obi n'o d'e re Jizọsị.
Jizọsị a marịngụọ nị Chuku-Nẹdi e bugụọ ihiẹn ile che ẹ ẹka;
ọ marịnghọ nị ebe Chuku-Nẹdi rị k'ọ gha bịa lẹni Chuku-Nẹdi k'ọ laburukọ:
ọ nọ lihi ọtọ ebẹhụ ọ rị e ri ihiẹn-oriri,
yipụ ẹkwa o yiye elu ẹ,
jeri ẹkwa wẹ gi e finchan ẹhụ.
Ọ nọ hu mirin ye imẹ afẹrẹ,
chanma ndị nsọnmazụụn a ụkụ,
e gi ẹkwa hụ wẹ gi e finchan ẹhụ o je e finchan wẹ ya.
O ru Saịmọnụ wụ Pita,
Pita nọ sị a,
“Di-nwọnni-ẹnyi,
ịyụ k'a chanmazị m ụkụ ra?!”
Jizọsị nọ sị,
“Y'a marịn ihiẹn m rị e mẹ kikẹnni;
kanị omẹgụ,
ị k'a ghọta a.”
Kanị Pita nọ sị a,
“Onwọnni ogẹn y'e gi chan m ụkụ,
kaka!”
Jesu nọ sị a,
“Omẹni achannị m'ị,
onwọnni ihiẹn mmẹ lẹ yụ gi.”
Ya Saịmọnụ wụ Pita nọ sị a,
“Di-nwọnni-ẹnyi,
ẹlẹzi nwan ụkụ sụọ kị k'a chan m,
chanzị m nwan ẹka lẹ isi!”
Jesu nọ sị a,
“Onyẹ wụgụ ẹhụ,
ẹlẹzi hụn w'a wụmazị ẹhụ,
ụkụ sụọ kẹ w'a chan a,
makẹni o nwungụọ.
Ụnụ e nwungụọ nke-esi — kanị ẹlẹ ụnụ ile.”
Jesu a marịngụọ onyẹ jẹnkọ d'e ren'ẹ,
ya haịn o gi sị,
“Ẹlẹ ụnụ ile nwun.”
Ogẹn o gi changụ wẹ nwan ụkụ,
yiri ẹkwa ahụn ọ gbụpụ,
dịnọzị ebe ọ nọ e ri ihiẹn-oriri.
Ya ọ nọ sị wẹ,
“Ụnụ a ghọtaghọ ihiẹn m mẹni ụnụ?
Ụnụ a kpọ m ‘Onyẹ-nkuzi’,
a kpọ m ‘Di-nwọnni-ẹnyi’;
ezioku rọ makẹni ya kẹ m wụ.
O mẹ nwan nị mmẹ hụn wụ di-nwọnni ụnụ lẹ Onyẹ-nkuzi ụnụ,
chan ụnụ ụkụ,
ya wụ o furu nị ụnụ nwẹn chan ibe ụnụ ụkụ.
A ghọsịọlẹ m ụnụ ihiẹn ụnụ k'e leri,
kẹni ụnụ hụn ụzọ mẹ kẹ m dọn mẹni ụnụ.
Ezioku kẹ m rị a gwa ụnụ,
odibo ara ka onyẹ nwọnn'ẹ;
onyẹ wẹ zi ozi ara ka onyẹ zin'ẹ.
Ebe o mẹni ụnụ a marịnghọ ihiẹn ndịnị,
Osolobuẹ jẹnkọ d'a gọzi ụnụ ụnụ mẹ wẹ.